
Hustadvika kommune ønsker å påpeke at de foreslåtte kravene kan få betydelige negative konsekvenser for den kommunalt eide vekstbedriften Aspekt Hustadvika AS og dermed for lokalsamfunnet.
Aspekt Hustadvika AS er en tiltaksbedrift med om lag 70 tiltaksplasser og 18 fast ansatte. Vaskeriet er en sentral del av virksomheten, med 4 fast ansatte og 20 arbeidstakere i tilrettelagte arbeidsplasser. Bedriften tilbyr meningsfullt arbeid til personer som ofte har begrensede muligheter i det ordinære arbeidsmarkedet.
Vaskeriet betjener i hovedsak Hustadvika kommune, særlig helse- og omsorgstjenestene, samt flere lokale private virksomheter. Dette gir korte transportavstander, reduserte utslipp og god lokal beredskap ved akutte behov.
Kommunen er bekymret for at krav som i praksis favoriserer eller forutsetter svanemerkede vaskerier, eller som krever investeringer som mindre virksomheter ikke har økonomisk grunnlag for å gjennomføre, vil kunne utelukke tiltaksbedrifter som Aspekt fra offentlige anbud. Aspekt har ikke tunnelvasker, og nødvendige oppgraderinger vil innebære investeringer på flere millioner kroner som bedriften ikke har grunnlag for å finansiere med dagens kundegrunnlag.
Dersom kommunen ikke lenger kan benytte Aspekt som lokal leverandør, vil dette kunne føre til tap av arbeidsoppgaver, redusert lokal verdiskaping og i verste fall bortfall av tilrettelagte arbeidsplasser for mennesker som har få alternative jobbmuligheter. Samtidig vil transportbehovet øke ved bruk av leverandører utenfor kommunen.
Hustadvika kommune ber derfor om at forskriften utformes slik at den ivaretar miljømålene uten å svekke grunnlaget for lokale arbeids- og inkluderingsbedrifter. Det bør åpnes for alternative måter å dokumentere miljøprestasjoner på, og det må tas hensyn til samfunnsverdien som skapes gjennom lokale og tilrettelagte arbeidsplasser

